text: Fanget med bilen fuld af stjålet genbrugstøj
  04 april 2017 kl. 04.56
  To polske mænd blev natten til tirsdag fanget med bilen fuld af, hvad politiet formoder er stjålet genbrugstøj.
  To polske mænd er tilsyneladende vældig glade for gammelt tøj.
  Det kunne politiet konstatere, da de gennemsøgte de to mænds varevogn, og fandt den fuld af sække med genbrugstøj, der formentlig er stjålet fra tøjcontainere i Brørup og Holsted. 
  Vagtchef ved Syd- og Sønderjyllands Politi Ole Aamann kan ikke offentliggøre de præcise omstændigheder, men der er flere ting, der peger i retning af, at de to mænd ikke bare hentede tøj til eget forbrug, men havde gang i en lidt mere planlagt operation.
  Indtil videre er de to mænd i politiets varetægt, mens det efterforskes, om der er tale om organiseret kriminalitet.
  